**NÁRODNÁ RADA SLOVENSKEJ REPUBLIKY**

**IV. volebné obdobie**

Číslo: 1805/2009

### 1250a

### Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov a o zmene zákona č. 575/2001 Z. z. o organizácií činnosti vlády a organizácií ústrednej štátnej správy v znení neskorších predpisov (tlač 1250) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre sociálne veci a bývanie, ako gestorský výbor k vládnemu návrhu zákona, ktorým sa mení a dopĺňa zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov a o zmene zákona č. 575/2001 Z. z. o organizácií činnosti vlády a organizácií ústrednej štátnej správy v znení neskorších predpisov (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1685 z 22. októbra 2009 pridelila predmetný návrh zákona na prerokovanie týmto výborom Národnej rady Slovenskej republiky

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie, rozpočet a menu,

Výboru Národnej rady Slovenskej republiky pre sociálne veci a bývanie.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

## Návrh zákon odporučili schváliť

Ústavnoprávny výbor Národnej rady Slovenskej republiky uznesením č. 752 z 19. novembra 2009,

Výbor Národnej rady Slovenskej republiky pre financie, rozpočet a menu uznesením č.625 z 26. novembra 2009,

Výbor Národnej rady Slovenskej republiky pre sociálne veci a bývanie uznesením č. 299 z 26. novembra 2009.

**IV.**

Výbory Národnej rady Slovenskej republiky, ktoré návrh zákona prerokovali prijali tieto návrhy:

1. V 10. bode § 18 ods. 3 sa slová „sume 50%“ nahrádzajú slovami „sume zodpovedajúcej 50%“ a v ods. 4 sa slová „dňu vyplatenia“ nahrádzajú slovami „dňu jej vyplatenia“.

Navrhuje sa jednotná úprava ako v odseku 4 citovaného paragrafu návrhu zákona a precizovanie ustanovenia.

**Ústavnoprávny výbor NR SR**

**Výbor NR SR pre financie, rozpočet a menu**

**Výbor NR SR pre sociálne veci a bývanie**

**Gestorský výbor odporúča schváliť.**

1. V 12. bode § 20 ods. 4 písm. d) sa slová „odseku 3“ nahrádzajú slovami „odseku 2“. a v písm. f) sa slová „pre posúdenie“ nahrádzajú slovami „na posúdenie“.

Ide o precizovanie ustanovenia a jazykovú úpravu.

**Ústavnoprávny výbor NR SR**

**Výbor NR SR pre financie, rozpočet a menu**

**Výbor NR SR pre sociálne veci a bývanie**

**Gestorský výbor odporúča schváliť.**

1. V 18. bode sa slovo „presahujúcej“ nahrádza slovom „prevyšujúcej“.

Ide o zjednotenie pojmov (17. bod návrhu zákona).

**Ústavnoprávny výbor NR SR**

**Výbor NR SR pre financie, rozpočet a menu**

**Výbor NR SR pre sociálne veci a bývanie**

**Gestorský výbor odporúča schváliť.**

1. V 20. bode § 35a ods. 1 písm. b) sa vypúšťa čiarka za slovom „fonde“ a text „ak tento zákon neustanovuje inak“ a v odseku 2 sa slová „v ktorom sa vykonal výpočet“ nahrádzajú slovami „v ktorom sa určila“.

Návrh zákona neustanovuje inak a navrhuje sa spresnenie ustanovenia odseku 2.

**Ústavnoprávny výbor NR SR**

**Výbor NR SR pre financie, rozpočet a menu**

**Výbor NR SR pre sociálne veci a bývanie**

**Gestorský výbor odporúča schváliť.**

1. V 22. bode § 48 ods. 4 písm. d) a 49. bode v prílohe č. 1 písmene „K“ sa slová „pre určenie“ nahrádzajú slovami „na určenie“.

Ide o jazykovú úpravu.

**Ústavnoprávny výbor NR SR**

**Výbor NR SR pre financie, rozpočet a menu**

**Výbor NR SR pre sociálne veci a bývanie**

**Gestorský výbor odporúča schváliť.**

1. V 24. bode v § 56a ods. 2 sa slová „v rozsahu ustanovenom týmto zákonom“ nahrádzajú slovami „v rozsahu podľa § 56c ods. 2“.

Navrhuje sa jednoznačné určenie rozsahu činností depozitára dohodnutých v depozitárskej zmluve.

**Výbor NR SR pre sociálne veci a bývanie**

**Gestorský výbor odporúča schváliť.**

1. V 24. bode v § 56a ods. 9 prvej vete sa za slovo "informácie" vkladajú slová „o výkone depozitárskej činnosti súvisiace s odovzdávaným majetkom".

Navrhuje sa konkretizovať informácie, ktoré je povinný poskytnúť depozitár, ktorý pre doplnkové dôchodkové fondy spravujúcej doplnkovej dôchodkovej spoločnosti prestal vykonávať činnosť depozitára, novému depozitárovi.

**Výbor NR SR pre sociálne veci a bývanie**

**Gestorský výbor odporúča schváliť**

1. V 24. bode § 56c a 56d sa slová „osobitné predpisy“ vo všetkých gramatických tvaroch v množnom čísle nahrádzajú slovami „všeobecne záväzné právne predpisy“ vo všetkých gramatických tvaroch v množnom čísle.

Navrhuje sa pojmové zjednotenie.

**Ústavnoprávny výbor NR SR**

**Výbor NR SR pre financie, rozpočet a menu**

**Výbor NR SR pre sociálne veci a bývanie**

**Gestorský výbor odporúča schváliť.**

1. V 31. bode § 60 ods. 1 písm. b) sa slová „pre vyplácanie“ nahrádzajú slovami „na vyplácanie“,

Ide o jazykovú úpravu.

**Ústavnoprávny výbor NR SR**

**Výbor NR SR pre financie, rozpočet a menu**

**Výbor NR SR pre sociálne veci a bývanie**

**Gestorský výbor odporúča schváliť.**

1. V 47. bode § 87l znie:

„(1) Doplnková dôchodková spoločnosť je povinná do 30. apríla 2010 zaslať všetkým účastníkom, vrátane účastníkov uvedených v § 86 ods. 1, návrh na zmenu účastníckej zmluvy účinnej od 1. júla 2010, ktorej obsahom je zmena dávkového plánu podľa odseku 2 a poučenie o právnych dôsledkoch podpísania zmeny účastníckej zmluvy; účastník môže tento návrh na zmenu účastníckej zmluvy, prijať najneskôr do 30. júna 2010.

(2) Zmena dávkového plánu musí obsahovať výlučne zmeny podľa zákona účinného od 1. januára 2010 týkajúce sa

1. podmienok vyplácania, súm a spôsobu výplaty jednotlivých druhov dávok uvedených v § 15 písm. a) až c),
2. úpravy podľa § 19 ods. 2 a
3. podmienok prestupu účastníka z príspevkového doplnkového dôchodkového fondu do iného príspevkového doplnkového dôchodkového fondu spravovaného inou doplnkovou dôchodkovou spoločnosťou a výšky odplaty za tento prestup.“.

Pokiaľ ide o odsek 1, navrhuje sa precizovanie § 87l ods. 1 so zreteľom na otázky vyplývajúce z aplikácie tohto ustanovenia v  praxi. Navrhuje sa taktiež nové znenie § 87l odseku 2, v ktorom sa podrobnejšie vymedzujú obsahové náležitosti nového znenia dávkového plánu, pričom sa sleduje posilnenie postavenia doplnkového dôchodkového sporenia v penzijnom systéme Slovenskej republiky.

**Výbor NR SR pre sociálne veci a bývanie**

**Gestorský výbor odporúča schváliť**

1. V 47. bode § 87l ods. 2 sa za slová „za prestup“ vkladajú slová „účastníka do inej doplnkovej dôchodkovej spoločnosti“.

Ide o precizovanie ustanovenia.

**Ústavnoprávny výbor NR SR**

**Výbor NR SR pre financie, rozpočet a menu**

**Výbor NR SR pre sociálne veci a bývanie**

**Gestorský výbor odporúča neschváliť.**

**V.**

Gestorský výbor na základe stanovísk výborov k uvedenému návrhu zákona vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 odsek 4 písmeno f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky návrh zákona v znení schválených pozmeňujúcich a doplňujúcich návrhov

**s c h v á l i ť .**

**VI.**

Gestorský výbor odporúča hlasovať o pozmeňujúcich a doplňujúcich návrhoch:

* 1 až 10 uvedených v štvrtej časti tejto spoločnej správy spoločne so stanoviskom schváliť,
* 11 bod neschváliť.

Gestorský výbor určil spoločného spravodajcu výborov Róberta Madeja na prerokovanie návrhu zákona v druhom čítaní a treťom čítaní v Národnej rade Slovenskej republiky a

1. informovať Národnú radu Slovenskej republiky o výsledku rokovania výborov a odôvodniť návrh a stanovisko gestorského výboru.
2. predložiť návrhy podľa § 83 ods. 4, § 84 ods. 2 a § 86 zákona č. 350/1996 Z. z.

Spoločná správa výborov Národnej rady Slovenskej republiky o výsledkoch prerokovania návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci a bývanie č. 311 z 1. decembra 2009.

# Bratislava 1. decembra 2009

# Jozef Halecký v. r.

**predseda výboru**